Document ID: 32006D0636

KOMISIJAS LĒMUMS
(2006. gada 12. septembris),
ar ko nosaka Kopienas atbalsta lauku attīstībai apjoma sadalījumu dalībvalstīm pa gadiem laikposmā no 2007. gada 1. janvāra līdz 2013. gada 31. decembrim
(izziņots ar dokumenta numuru K(2006) 4024)
(2006/636/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2005. gada 20. septembra Regulu (EK) Nr. 1698/2005 par atbalstu lauku attīstībai no Eiropas Lauksaimniecības fonda lauku attīstībai (ELFLA) (1), un jo īpaši tās 69. panta 4. punktu,
tā kā:
(1)
Ar Padomes Lēmumu 2006/493/EK (2) ir noteikts Kopienas atbalsta apjoms lauku attīstībai no 2007. gada 1. janvāra līdz 2013. gada 31 decembrim, tā sadalījums pa gadiem un minimālais apjoms, kas jākoncentrē reģionos, kuri ir tiesīgi saņemt atbalstu saskaņā ar Konverģences mērķi.
(2)
Maksimālais pārskaitījumu apjoms no Kohēzijai paredzētajiem līdzekļiem ir noteikts 40. punktā Finanšu plānā 2007.-2013. gadam, kuru Eiropas Padomes pieņēma 2005. gada decembrī.
(3)
Saskaņā ar Regulas (EK) Nr. 1698/2005 69. panta 4. punktu Kopienas atbalsta lauku attīstībai apjoma sadalījumu dalībvalstīm pa gadiem veic, atvelkot Komisijas tehniskai palīdzībai atvēlētos resursus un ņemot vērā apjomus, kas rezervēti reģioniem, kuri ir tiesīgi saņemt atbalstu saskaņā ar Konverģences mērķi, iepriekš veiktās darbības, un konkrētas situācijas un vajadzības, kas balstītas uz objektīviem kritērijiem. Saskaņā ar Regulas (EK) Nr. 1698/2005 69. panta 3. punktu šīs summas indeksē par 2 % gadā, bet saskaņā ar minētā panta 5. punktu papildus šim summām dalībvalstīm programmēšanai ir jāņem vērā apjomi, ko rada svārstības, atbilstīgi 12. panta 2. punktam Padomes 2005. gada 21. jūnija Regulā (EK) Nr. 1290/2005 par kopējās lauksaimniecības politikas finansēšanu (3).
(4)
Budžeta gadiem laikposmā no 2007.-2013. gadam ar Komisijas Lēmumu 2006/410/EK (4) ir noteikts kopējais pārskaitījuma apjoms no Eiropas Lauksaimniecības garantiju fonda uz ELFLA atbilstoši 10. panta 2. punktam, 143.d pantam, 143.e pantam Padomes Regulā (EK) Nr. 1782/2003, ar ko izveido kopīgus tiešā atbalsta shēmu noteikumus saskaņā ar kopējo lauksaimniecības politiku un izveido dažas atbalsta shēmas lauksaimniekiem (5). Šīs summas pieskaita tām, kas iedalītas dalībvalstīm pa gadiem lauku attīstības programmu plānošanai, saskaņā ar Regulas (EK) Nr. 1782/2003 10. panta 3. un 4. punktu. Ar Komisijas Lēmumu 2006/588/EK (6) ir noteikts to summu sadalījums dalībvalstīm pa gadiem, kas rodas, piemērojot Regulas (EK) Nr. 1782/2003 10. panta 1. punktā minētās svārstības.
(5)
Sadalījumā pa gadiem nav jāiekļauj paredzētā atbalsta apjoms Bulgārijai un Rumānijai, jo šo valstu Pievienošanās līgums vēl nav stājies spēkā. Pēc tam, kad šo valstu Pievienošanās līgums būs stājies spēkā, sadalījumu pa gadiem vajadzēs attiecīgi grozīt, lai iekļautu šīm valstīm piešķirto apjomu,
IR PIEŅĒMUSI ŠO LĒMUMU.
1. pants
Šā lēmuma pielikumā ir saistību apropriāciju sadalījums pa gadiem Kopienas atbalstā lauku attīstībai laikposmā no 2007. gada 1. janvāra līdz 2013. gada 31. decembrim, kā noteikts Regulas (EK) Nr. 1698/2005 69. pantā.
2. pants
Šis lēmums ir adresēts dalībvalstīm.
Briselē, 2006. gada 12. septembrī

Labels: 2
15
19
5